Ekspedeerimisleping

Ekspedeerimisleping (inglise freight forwarding contract; freight forwarding agreement) on ekspedeerija ja kliendi vahel sõlmitav leping, millega ekspedeerija kohustub korraldama tasu eest kliendi veos(te)e vedu ja osutama vajadusel muid logistikateenuseid. Lisaks veo korraldamisele võib ekspedeerija võtta endale ekspedeerimislepinguga kohustuse veose kindlustamiseks, pakendamiseks, markeerimiseks ja tollivormistuse korraldamiseks jms toiminguteks. Ekspedeerimisfirma ja selle kliendi vahelised suhted määratakse ära nende vahel sõlmitavas ekspedeerimislepingus, kus lepitakse kokku kliendile osutatavate ekspedeerimisteenuste ja muude logistikateenuste osas.

Ekspedeerimislepingu tegemise hetk ja meetodid sõltuvad kliendi kaubast ja ekspedeerijalt tellitavate logistikateenuste mahust ning erinevate teenuste määrast. Kliendid pöörduvad enamasti ekspedeerijate poolte päringutega soovimaks pakkumusi ekspedeerimis- ja veoteenustele. Ekspedeerija vastab päringule pakkumusega, kus kirjeldatakse, mil viisil, millistel tingimustel ja millise hinnaga ollakse nõus kliendi soove rahuldama.

Kui osapoolte vahel pole teisiti kokku lepitud, sünnib ekspedeerimisleping ka pakkumuse vastuvõtmisel kliendi poolt, ehk nõusoleku andmisega ekspedeerija pakutud tingimustele. Siiski ei tohi ekspedeerija hakata tegutsema enne, kui on saanud kliendilt selleks tellimuse, millel on viide esitatud pakkumusele. Kui poolte vahel ei lepita kokku teisiti, osutab ekspedeerimisfirma kliendile teenuseid kooskõlas Eesti Logistika ja Ekspedeerimise Assotsiatsiooni (ELEA) Üldtingimustega. Tüüpiliselt viitab ekspedeerija sel juhul pakkumuses ELEA Üldtingimustele.

Kui klient planeerib pikemaajalist koostööd ja kavatseb esitada ekspedeerimisfirmale tellimusi korduvalt, oleks parem mitte töötada pakkumuse alusel, vaid sõlmida tulevikus võimalike arusaamatuste vältimiseks vormikohane ekspedeerimisleping.

 Ekspedeerija lepingujärgsed kohustused ja vastutus 
Ekspedeerija peamised lepingujärgsed ülesanded ja kohustused:
 peab sooritama kokkulepitud toimingud kokkulepitud viisil;
 peab sõlmima kolmandate osapooltega oma nimel vajalikud lepingud tellija kulul;
 peab järgima oma tegevuses ELEA Üldtingimusi;
 peab tasuma vastavalt lepingus sätestatule vedajatele veotasud, riigile vajadusel maksud jms.

Ekspedeerimislepinguga võtab ekspedeerija üldjuhul endale kliendi ees järgmised kohustused:
 tegutsemiskohustus ja tegutsemisjuhiste nõudmiskohustus;
 kontrollikohustus;
 lojaalsuskohustus.

Ekspedeerija tegutsemiskohustus algab kohe pärast seda, kui ekspedeerimisfirma ja klient on leppinud kokku koostöös. Ekspedeerija tähtsaimaks kohustuseks on tegutseda lepingus kokku lepitud viisil ja kliendi kasu huvides. Tegutsemiskohustuse hulka kuulub esindajate ja vedajate valimine ning neile tegutsemisjuhiste edastamine. Kliendi antud veojuhis kohustab ekspedeerijat valima koostööpartnerid, sõlmima nendega lepingud ja planeerima vedu. Toiminguid tuleb juhtida seejuures nii, et tellitud vedu ja võimalikud muud teenused saaksid tehtud lepingus ja veojuhistes näidatud viisil.

Kontrollimiskohustuse all mõeldakse ekspedeerija kohustust kontrollida üle veetava kaubasaadetise ja pakendite seisukord, pakkeüksuste nimetused, ühikud ja kogused, märgised, ning veo- ja kaubadokumendid veoahela eri etappides mõistlikul viisil, omades juurdepääsu kaubasaadetistele ja veo- ning kaubadokumentidele. Ekspedeerija peab teavitama klienti võimalikest kõrvalekalletest, veoprotsessis muutunud oludest ja tingimustest niipea, kui see on võimalik. Juhul, kui kliendiga pole võimalik ühendust saada, peab teenusepakkuja lojaalsuskohustust täites võtma vastu otsused omaalgatuslikult, kliendi jaoks parimal võimalikul viisil.

Lisaks veo korraldamisele võib ekspedeerija võtta endale ekspedeerimislepinguga kohustuse veose kindlustamiseks, pakendamiseks, markeerimiseks ja tollivormistuse korraldamiseks. Tegevuses lähtutakse Võlaõigusseadusest ja ELEA (Eesti Logistika ja Ekspedeerimise Assotsiatsioon) Üldtingimustest.

Ekspedeerimislepingut kohaldatakse kauba veole ja ladustamisele ning kauba veo ja ladustamisega seotud teenustele nagu:
 tolliformaalsuste täitmine;
 kliendi nõustamine avalik- õiguslike kohustuste täitmisel;
 kauba käsitsemine ja markeerimine;
 kindlustuslepingu sõlmimine;
 abistamine ekspordi- ja impordidokumentide vormistamisel;
 lunatasu sissenõudmine ning kaupade eest tasumisega seotud muu abi;
 nõustamine logistikavaldkonnas.

Ekspedeerija vastutab kui vedaja, kui ta veab kaupa oma transpordivahendiga või ta on veolepingus võtnud endale vedaja vastutuse.

Seega loetakse ekspedeerija lepinguliseks vedajaks juhul, kui:
 ta annab enda nimel välja veodokumendi;
 ta teostab kaupade vedu oma teenusena;
 pakkumises on viidatud, et ekspedeerija on võtnud endale vedaja vastutuse kaupade maanteeveo korral.

Sisuliselt tähendab see, et ekspedeerija on veodokumendi väljastamisega võtnud endale vedaja vastutuse. See, kas ta teostab veo ise või kasutab allhankijaid, ei ole juriidiliselt oluline, sest vedaja vastutab kliendi ees kui vedaja. Kui klient esitab reklamatsiooni ekspedeerija vastu, siis ekspedeerija lahendab kliendiga reklamatsiooni ning vajadusel suunab nõude regressi korras edasi oma lepingulisele alltöövõtjale.

Veo korraldamise kohustus hõlmab eelkõige:
 sõiduki ja veomarsruudi määramist;
 vedaja valikut;
 vedamiseks vajalike veo-, lao- ja ekspedeerimislepingute sõlmimist ning nende lepingute täitmiseks vajaliku teabe ja juhendite andmist;
 saatja kahju hüvitamise nõuete tagamist.

Ekspedeerija võib võtta lepinguga endale muude veondusega seonduvate kohustuste täitmise:
 veose kindlustamine;
 veoste pakendamine;
 saadetise tähistamine (markeerimine);
 tollivormistuse korraldamine;
 toimingute teostamiseks vajalike lepingute sõlmimine.

Ekspedeerija sõlmib vajalikud lepingud enda nimel või ka saatja nimel, kui saatja on ekspedeerijat selleks volitanud. Ekspedeerija peab oma kohustuste täitmisel tegutsema saatja huvides ning järgima tema juhiseid.

Ekspedeerijal on teavitamis- ja väljaandmiskohustus, mis tähendab, et ta peab edastama saatjale vajalikud teated ja esitama pärast ekspedeerimislepingu täitmist selle kohta aruande. Saatja nõudmisel peab ekspedeerija andma saatjale teavet ekspedeerimislepingu täitmise kohta.

Ekspedeerija vastutab vedajana samadel alustel kui tegelik vedaja. Ta peab hüvitama korraldatava veo puhul veose kaotsiminekust või kahjustumisest tekkinud kahju. Vahendajana tegutseva ekspedeerija vastutus katab võimaliku ebapiisava hoolikuse dokumentide vormistamisel. Ekspedeerija vastutab vahendajana ainult oma töötajate, mitte alltöövõtjate tegevuse eest. Seega, kui veoprotsessis tekib kahjunõue vedaja vastu, siis juhul, kui ei ole tegemist ekspedeerija veaga dokumentide vormistamisel, peab klient suunama nõude veo tegelikule teostajale. Ekspedeerijal säilib kohustus vahendada kliendi suhtlemist vedaja või veoprotsessi muu kolmanda osalisega.

Ekspedeerijal nagu vedajalgi on kõigi ekspedeerimislepingust tulenevate nõuete ning varasematest saatjaga sõlmitud veo-, ekspedeerimis- ja laolepingutest tulenevate nõuete tagamiseks pandiõigus veosele.

 Kliendi (saatja) lepingujärgsed kohustused 
Vastavalt ekspedeerimislepingule kohustub klient tasuma ekspedeerijale lepingus määratud tasu talle osutatud ekspedeerimis-, veo ja muude teenuste eest. Ekspedeerimistoimingute asjakohane sooritamine eeldab, et ekspeerijal on kliendi tellimuse täitmiseks kasutada vajalik informatsioon. Ekspedeerimisteenuse osutamiseks ja lepingu sõlmimiseks peab klient varustama ekspedeerijat piisava ja tõepärase teabega.

Kliendilt ekspedeerijale edastatav informatsioon hõlmab reeglina järgmist:
 veetavat kaupa, selle eripära (ohtlikud ained jms) ja kauba kogust;
 saadetise koosseisu;
 saadetise pakendamist ja pakendeid;
 tarne täpset lähte- ja sihtkohta;
 saadetise valmisoleku aega ja soovitud saabumisaega sihtkohta;
 tarne- ja veotingimusi;
 kauba maksetingimusi;
 võimalikke akreditiivitingimusi ekspedeerimiseks ja veoks;
 kauba kindlustamist või mittekindlustamist veoks.

Saatja peab veose vajaduse korral pakendama ja tähistama ning andma ekspedeerija käsutusse dokumendid ja kogu teabe, mida ekspedeerija vajab oma kohustuste täitmiseks. Ohtliku veose vedamise korral peab saatja ekspedeerijale kirjalikku taasesitamist võimaldavas vormis teatama ohu täpsest laadist. Kui see osutub vajalikuks, siis ka ettevaatusabinõudest.

Saatja peab ekspedeerijale hüvitama kahju ja kulud, mis on põhjustatud:
 veose ebapiisavast pakendamisest või märgistamisest;
 veose ohtlikkusest teatamata jätmisest, samuti väärinfost või puudulikust infost;
 veosega seotud ametlike toimingute korraldamiseks vajaliku teabe puudumisest, puudulikkusest või ebaõigsusest.

 Aastalepingud 
Juhul, kui kliendil on pakkuda ekspedeerijale saadetisi teatud regulaarsusega, oleks mõistlik sõlmida ekspedeerimisleping aastaks. Praktikas kujutab see endast kõige sagedamini kasutatavat tüüplepingut. Aastalepinguga määratakse ekspedeerimis- veo ja muude teenuste hinnad ning veetavad ja käideldavad kaubakogused eri veosuundadel. Aastalepingu sõlmimisel tuleb teavitada teenusepakkujat saadetiste orienteeruvast kogumahust (kaal, ruumala, pakkeüksuste arv), saadetiste arvust ja lähte- ning sihtkohtadest.

Aastalepingu sõlmimisega võtab klient endale kohustuse kasutada lepinguperioodil teenuse osutajana teist lepinguosalist. Aastaleping võidakse koostada ka riigipõhiselt. See võimaldab ekspedeerijal kasutada lepinguperioodil paremini oma või lepinguliste vedajate veoressurssi.

Tellides kõik või suurema osa oma ekspordi- ja impordivedudest ühelt ekspedeerijalt, on kliendil võimalik saavutada praktikas arvestatavaid eeliseid. Ekspedeerijale võidakse anda kindlad juhised pikemaks perioodiks, mis lubab esitada talle üksikuid tellimusi operatiivselt, telefoni teel või elektroonselt. Osapoolte vaheline koostöö saab olema tõenäoliselt sujuv, kuna asjasse puutuvad töötajad eri firmades õpivad tundma teineteise tegutsemistavasid. Ka saavad pikemat aega koos töötades selgemaks vastutusega seotud seigad ja toimingutavad.

 Viited 

Kategooria:Logistika